আরও এক বিজেপি শাসিত রাজ্যে ‘নিষিদ্ধ’ হল মদ

ওয়েব ডেস্ক: কিছুদিন আগেই মধ্যপ্রদেশের (Madhya Pradesh) মুখ্যমন্ত্রী মোহন যাদব (CM Mohan Yadav) রাজ্যে মদ নিষিদ্ধ (Liquor Banned) করার বিষয়ে একটি ঘোষণা করেছিলেন। রাজ্যের বিভিন্ন ধর্মীয় স্থানে মদ নিষিদ্ধ করার কথা বলেন তিনি। আর এবার রাজ্যে এই নিয়ম লাগু করতে উদ্যোগী হল সরকার। জানা গিয়েছে, ইতিমধ্যে মধ্যপ্রদেশের ১৭টি জায়গায় মদ নিষিদ্ধ করার ঘোষণা করা হয়েছে।

বৃহস্পতিবার মধ্যপ্রদেশের মুখ্যমন্ত্রী মোহন যাদব এই বিষয়ে একটি ইঙ্গিত দিয়ে রেখেছিলেন। শুক্রবার মন্ত্রিসভার একটি বৈঠকে সেই ইঙ্গিতেই সিলমোহর দিলেন তিনি। এদিন মুখ্যমন্ত্রী যাদব বলেন, “প্রথম দফায় ১৭টি শহরে মদের দোকান বন্ধ করানো হবে। এই দোকানগুলি অন্য কোনও জায়গায় সরানোও যাবে না। দোকানগুলি পুরোপুরি বন্ধ করানোর সিদ্ধান্ত নেওয়া হয়েছে।”

আরও পড়ুন: আমুল দুধে প্রতি লিটারে ১ টাকা করে কমল দাম

মধ্যপ্রদেশ সরকার সূত্রে খবর, আপাতত মদের দোকান বন্ধ করার সিদ্ধান্ত নেওয়া হয়েছে উজ্জয়িনী, চিত্রকূট, অমরকণ্টক, দাতিয়া, পান্না, মণ্ডলা, মুলতাই, মন্দসৌর, মৈহার, ওমকারেশ্বর, মণ্ডলেশ্বর, ওর্চা ও মহেশ্বর শহরে। পাশাপাশি ছ’টি গ্রাম পঞ্চায়েত এলাকাতেও এই সরকারি সিদ্ধান্ত লাগু করা হবে বলে জানান মুখ্যমন্ত্রী যাদব। তবে কবে থেকে এই নিয়ম লাগু হবে, তা এখনও নিশ্চিতভাবে জানা যায়নি।

প্রসঙ্গত, ভারতের যেসব রাজ্যে বিজেপি ক্ষমতায় রয়েছে, সেইসব রাজ্যে মদ ও মাংসের বিক্রি নিষিদ্ধ করার দাবি ওঠে। ইতিমধ্যে উত্তরপ্রদেশ ও বিহারের মতো রাজ্যে মদ নিষিদ্ধ করা হয়েছে। কিন্তু তাতে কি রাজ্যবাসীর মদ্যপানের অভ্যাসে কোনও অংশে কম হয়েছে? বিভিন্ন সমীক্ষায় এই প্রশ্নের উত্তরে সন্তোষজনক পরিসংখ্যান পাওয়া যায়নি। মধ্যপ্রদেশের ক্ষেত্রেও তেমনটা হওয়ার আশঙ্কা করছেন বিশেষজ্ঞরা।