মধ্যপ্রদেশে নিষিদ্ধ কোল্ডরিফ কাফসিরাপ, সংস্থার সমস্ত পণ্যে নিষেধাজ্ঞা

ওয়েবডেস্ক- কাফ সিরাপ (Cough Syrup) পেয়ে ১২ জন শিশুর মর্মান্তিক মৃত্যুর ঘটনায় দেশজুড়ে চাঞ্চল্য তৈরি হয়েছে। মধ্যপ্রদেশে (MadhyPradesh) ১১ জন শিশুর মৃত্যুর ঘটনায় এবার কাফ সিরাপ ‘কোল্ডরিফ’ নামের কাফ সিরাপ নিষিদ্ধ ঘোষণা করল সরকার। সেই সঙ্গে ১১ জন মর্মান্তিক মৃত্যুতে মৃতের পরিবার পিছু চার লক্ষ টাকা ক্ষতিপূরণ ঘোষণা করেছে মধ্যপ্রদেশ সরকার। যারা চিকিৎসাধীন তাদের পুরো চিকিৎসার খরচ বহন করবে সরকার।

তামিলনাড়ু সরকারকে তদন্ত আয়োজন করার কথা বলেছেন মধ্যপ্রদেশের মোহন যাদব সরকার (Mohan Yadav Government) । সেইসঙ্গে মুখ্যমন্ত্রী বলেছেন, আজ সকালে কাফ সিরাপ নিয়ে রিপোর্ট পাওয়ার পরেই কঠোর ব্যবস্থা নেওয়া হয়। মধ্যপ্রদেশে ছিন্দওয়ারায় কাফসিরাপ কোল্ড রিফ খাওয়ার পরেই কিডনি বিকল হয়ে ১১ জন শিশু মৃত্যুর কোলে ঢলে পড়ে। প্রতিবেদন অনুসারে, পাঁচ বছরের কম বয়সী প্রায় ৮০ শতাংশ আক্রান্তকে এই সিরাপটি খাওয়ানো হয়েছিল।

এখনও পর্যন্ত এই কাফসিরাপ খেয়ে হাসপাতালে চিকিৎসাধীন বেশ কয়েকজন শিশু। চারজন শিশু আশঙ্কজনক অবস্থায় নাগপুর হাসপাতালে চিকিৎসাধীন। বেশ কয়েকজনের ডায়ালিসিস চলছে, ভেন্টিলেটর সাপোর্টেও কয়েকজনকে রাখা হয়েছে। অসমর্থিত সূত্রে খবর, বেতুল জেলার কবির নামে আরেক শিশুটির অবস্থাও গুরুতর।

আরও পড়ুন- বিজেপি শাসিত রাজ্যে বেহাল স্বাস্থ্য, জাল ওষুধ খেয়ে মৃত্যু ১২ শিশুর

মধ্যপ্রদেশের মুখ্যমন্ত্রী মোহন যাদব এক্স হ্যান্ডেলে জানিয়েছেন, কোল্ডরিফ কাশি সিরাপের কারণে ছিন্দোয়ারায় শিশুদের মৃত্যু অত্যন্ত দুঃখজনক। মধ্যপ্রদেশ জুড়ে এই সিরাপের বিক্রি নিষিদ্ধ করা হয়েছে। সংশ্লিষ্ট সিরাপ প্রস্তুতকারী কোম্পানির অন্যান্য পণ্য বিক্রির উপরও নিষেধাজ্ঞা আরোপ করা হচ্ছে। মুখ্যমন্ত্রীর আরও সংযোজন, সিরাপ উৎপাদনকারী কারখানাটি কাঞ্চিপুরমে অবস্থিত। তদন্ত রিপোর্টটি হাতে পাওয়ার পরেই কঠোর অবস্থান নিয়েছে সরকার।

এই মর্মান্তিক ঘটনার পরিপ্রেক্ষিতে, রাজ্যের খাদ্য ও ওষুধ প্রশাসন নিয়ন্ত্রক (এফডিএ), ডঃ দীনেশ কুমার মৌর্য, কোল্ডরিফ সিরাপের বিক্রয় ও বিতরণ অবিলম্বে বন্ধ করার নির্দেশ দিয়েছেন। শিশুদের মর্মান্তিক মৃত্যুর পর, স্থানীয় পর্যায়ে ব্যবস্থা নেওয়া হচ্ছে। এই বিষয়টি তদন্তের জন্য রাজ্য পর্যায়েও একটি দল গঠন করা হয়েছে। দোষীদের কোনও মূল্যেই রেহাই দেওয়া হবে না।

এদিকে রাজস্থান (Rajasthan) ও মধ্যপ্রদেশে এই মর্মান্তিক ঘটনার পর সতর্ক উত্তরাখণ্ড সরকার (Uttarakhand Government) । নিষিদ্ধ কাশির সিরাপ এবং ওষুধের বিরুদ্ধে কঠোর, রাজ্যব্যাপী অভিযান শুরু করেছে সরকার। ফার্মেসি, পাইকারি বিক্রেতা, হাসপাতালের ডিসপেনসারিতে কঠোর অভিযান চলছে।

মুখ্যমন্ত্রী পুষ্কর সিং ধামি এবং স্বাস্থ্যমন্ত্রী ডাঃ ধন সিং রাওয়াতের নির্দেশে এই দ্রুত পদক্ষেপ নেওয়া হয়েছে। স্বাস্থ্য বিভাগ এবং খাদ্য সুরক্ষা ও ওষুধ প্রশাসন (এফডিএ) এর যৌথ দলগুলি সমস্ত জেলায় অভিযান চালাচ্ছে।

দেখুন আরও খবর-